जिम्बावे ‘ए’ र नेपालबीचको खेल तालिका हेरफेर
नेपाल भ्रमणमा रहेको जिम्बावे ‘ए’ले खेल्ने खेल तालिका हेरफेर गरिएको छ । शनिबार नेपालको राष्ट्रिय टोली र जिम्बावे ‘ए’ बीच एकदिवसीय खेल हुने तालिका रहेको थियो । तर वर्षाका कारण एक बल पनि फाल्न नपाई खेल रद्ध गरिएपछि भ्रमणको तालिका नै परिवर्तन गरिएको छ ।
काठमाडौँ — नेपाल भ्रमणमा रहेको जिम्बावे ‘ए’ले खेल्ने खेल तालिका हेरफेर गरिएको छ । शनिबार नेपालको राष्ट्रिय टोली र जिम्बावे ‘ए’ बीच एकदिवसीय खेल हुने तालिका रहेको थियो । तर वर्षाका कारण एक बल पनि फाल्न नपाई खेल रद्ध गरिएपछि भ्रमणको तालिका नै परिवर्तन गरिएको छ ।निर्धारित तालिका अनुसार नेपालले जिम्बावे ‘ए’ सँग शनिबार, सोमबार र बुधबार गरी तीन एकदिवसीय खेल खेल्ने कार्यक्रम रहेको थियो । त्यसपछि तीन ट्वान्टी–२० शृंखला खेल्ने कार्यक्रम रहेको थियो । तर शनिबारको वर्षापछि नेपाल क्रिकेट संघ (क्यान) ले पुन: प्रकासित गरिएको खेल तालिकामा नेपालले जिम्बावे ‘ए’ सँग पहिला तीन ट्वान्टी–२० र त्यसपछि एकदिवसीय खेल्ने भएको छ । सबै खेलहरू त्रिवि क्रिकेट मैदान कीर्तिपुरमा हुनेछ । जसअनुसार आइतबार, सोमबार र बुधबार गरी तीन ट्वान्टी–२० तथा त्यसपछि एकदिवसीय शृंखला हुनेछ । एकदिवसीय शृंखलाको पहिलो खेल शुक्रबारबाट सुरु हुनेछ । जिम्बावेको कुनै पनि टोली नेपालमा आएर पहिलो पटक खेलिरहेको छ । टोनी मुनिओङ्गाको कप्तानीमा रहेको जिम्बावे ‘ए’ को प्रशिक्षकमा पूर्व टेस्ट खेलाडी डगलस होन्डो रहेका छन् । 